Son SA kry momentumBoere met pakhuise, wat swaar leun op Eskom-krag kan nou uitsien na ‘n alternatief. (Foto: Son SA/Facebook) Son SA, ŉ onderneming wat uit die geledere van georganiseerde landbou van stapel gestuur is om vir boere alternatiewe krag te bewerkstellig, hou in Maart sy eerste energie-kongres. Juan Tomlinson, uitvoerende hoof van Son SA, sê hierdie kongres is van ŉ dringende aard omdat dit duidelik word dat beurtkrag nog lank nie einde se kant toe staan nie en dat boere baie swaar kry. Tydens Kragdag verlede jaar het TLU SA, Saai, Neasa en Agri X Son SA bekendgestel om die kragte van alternatiewe kragverskaffers saam te snoer om vir boere toegang tot meer bestendige krag te gee. Tomlinson sê hy besef terdeë hoe belangrik die rol van boere in Suid-Afrika is en kan hom nie indink wat dié land sonder hulle sal doen nie. “Ek wil by voorbaat vir elke opkomende boer en familieboer dankie sê vir die bloedsweet en trane wat sorg vir die kos op elke Suid-Afrikaner se tafel. “Voedsel is die primêre behoefte van enige gemeenskap en samelewing. Tans gaan ons land onder beurtkrag gebuk wat dit moeiliker maak vir die mense wat verseker dat ons elke dag kos op die tafel het. Hierdie mense is ons boere – familieboere, opkomende boere en kommersiële boere,” sê hy. “Landbou strek ook tot die kleinste groentetuine in ons agtergeblewene gemeenskappe – klein tuine wat tot so min as twee tot drie huishoudings van kos voorsien. Ons boere trek soggens die son met ŉ tou op en gee ons elke dag iets om te eet wat deur baie harde werk, swoeg en sweet en gebed. “Kom ons almal in hierdie land neem net ŉ kort oomblik van stilte om te dink oor waar ons kos vandaan kom. Kom ons almal wys ons waardering en dankbaarheid deur net ŉ slag dankie te sê vir ons boere. Saam kan ons almal hande vat en hierdie land weer optel.” Tomlinson sê verder Son SA se span kyk na die mees praktiese en ekonomiese maniere beskikbaar om hernubare krag vir ŉ bepaalde geografiese streek te laat werk. Tydens ŉ onlangse besoek aan Richard de Wet, voorsitter van die Kwaggaskloof-boerevereniging wat hoofsaaklik uitvoerdruiwe produseer, kon Tomlinson dadelik sien dat die behoefte van alternatiewe energie broodnodig is. “Die Oranjerivier loop aan die onderkant van al die uitvoerdruiweboere se grond verby. Die waterpompe in riviere is afhanklik van Eskom-krag wat weens die onbestendigheid daarvan veroorsaak dat te min water na plase se boonste damme gepomp word. Damme word te stadig gevul wat tot oesverliese van 20% tot 30% kan lei. Hierdie tipe probleme gaan tydens die kongres wat op 8 Maart in Pretoria gehou word, aandag geniet. Gesiene sprekers in die bedryf, soos dr. Theo de Jager, Ryk van Niekerk en Kallie Kriel, sal ook daar wees. Hou gerus Son SA se webwerf en Facebook-blad dop vir enige verwikkelinge.